《画堂春 其二 咏美人目，和友人韵》
清代·董俞

销魂全在眼波秋。盈盈怕见春愁。暮江人去正凝眸。

粉泪难收。

愁意灯前频送，幽情扇底微钩。绣帏斜睨半含羞。

别样风流。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。